Մատիսի թանգարան (Նիս)

Մատիսի թանգարան (),  ֆրանսիական Նիս քաղաքում գտնվող թանգարան՝ նվիրված ֆրանսիացի նշանավոր նկարիչ Անրի Մատիսին; Այստեղ է գտնվում նրա աշխատանքների՝ աշխարհում խոշորագույն հավաքածուներից մեկը, որում հստակ արտացոլված են մեծ արվեստագետի նկարչական գործունեության սկիզբը, հասուն շրջանը և ավարտը։ 1963 թվականին բացված այս թանգարանը տեղավորված է Villa des Arènes-ում, որը տասնյոթերորդ դարի մի վիլլա է՝ Cimiez-ի հարևանությամբ։

Պատմություն
Վիլլան կառուցվել է 1670-1685 թվականներին։ Շինարարության ավարտից հետո այն կրել է Գուբերնատիսի պալատ անվանումը. այդպես է կոչվել նորակառույցի հովանավորի ու սեփականատիրոջ՝ Ժան-Բատիստ Գուբերնատիսի անունով, որն այդ տարիներին Նիսի կոնսուլն էր։ Ներկայիս իր անվանումը վիլլան ստացել է 1950 թվականին, երբ Նիս քաղաքի ղեկավարությունը անշարժ գույքի մի գործակալությունից գնեց այն՝ ձգտելով սերունդների համար պահպանել պատմական այդ հուշարձանը։
 
Թանգարանն ստեղծվել է 1963 թվականին և սկզբնական շրջանում զբաղեցնում էր շինության առաջին հարկը. գետնահարկում տեղավորվել էր հնագիտության թանգարանը։ 1989 թվականին հնագիտության թանգարանը տեղափոխվեց մոտակայքում գտնվող մի հնագույն շինություն, որը հնարավորություն ընձեռեց ընդարձակելու Մատիսի թանգարանը։ Նորացման ընթացքում չորս տարի թանգարանը փակված մնաց և վերաբացվեց 1993 թվականին։ Հին շենքի նորոգված տարածքներն ու կառույցին ավելացված նոր թևը թույլ տվեցին մշտական ցուցադրությունում ներկայացնելու ամբողջ հավաքածուն, որը 1963 թվականից ի վեր շարունակաբար հարստանում է՝ շնորհիվ հաջողված մի շարք ձեռքբերումների, ինչպես նաև նվիրատվությունների։ Նվիրատվությունների մի մասը կատարել է անձամբ Անրի Մատիսը, որը 1917-1954 թվականներին ապրել ու աշխատել է Նիսում։ Մեծահամբավ նկարչի մի շարք գործեր ընծայել են նրա ժառանգները, նկարչական որոշ աշխատանքներ էլ նվիրել է պետությունը։

Ներկա դրությամբ թանգարանի մշտական ցուցադրությունում ներկայացված են յուղաներկով և գուաշով արված 68 նկար, 236 գծանկար, գրաֆիկական 218 այլ աշխատանքներ, 95 լուսանկար, 57 քանդակ, մեծ արվեստագետի նկարազարդած 14 գիրք, նրան պատկանած 167 առարկաներ, կերամիկական ու ապակե գեղեցիկ աշխատանքներ, նրբահյուս գորգեր, պաստառներ, փաստաթղթեր։

Ծանոթագրություններ

Արտաքին հղումներ 
 Official site

Ֆրանսիայի թանգարաններ
Ֆրանսիայի պատկերասրահներ
1963 հիմնադրված թանգարաններ